УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета од 22.12.2022. године изабрани смо у комисију за припрему извештаја о кандидатима за избор у звање АСИСТЕНТА СА ДОКТОРАТОМ за ужу научну област АРХЕОЛОГИЈА, са 90% пуног радног времена, на одређено време од три године.

На оглас објављен у Огласним новинама Националне службе за запошљавање „Послови“ од 04.01.2023. године пријавиo се само један кандидат: др Предраг Радовић. Након што смо проучили конкурсни материјал, Изборном већу подносимо следећи

ИЗВЕШТАЈ

**Предраг Радовић** је рођен 1984. године у Краљеву. Студије археологије на Филозофском факултету у Београду уписао је 2004. године, а 2009. године је дипломирао са просечном оценом 9,53. Двогодишње настер студије на Рударско-геолошком факултету (модул палеонтологија) уписао је 2013. године, а завршио 2015. године са просечном оценом 9,92. На истом факултету одбранио је мастер рад под насловом „Морфометријске карактеристике зуба фосилног хоминина из Мале Баланице у Сићевачкој клисури (БХ-1)“. Докторске студије на Рударско-геолошком факултету уписао је 2017. године. Одобрена му је израда докторске дисертације под насловом „Дводимензионална геометријска морфометрија првих горњих молара хоминина са територије Србије – таксономска и методолошка анализа“. Дисертацију је одбранио 26. септембра 2022. године.

Од 2011. године, Предраг Радовић је запослен на месту кустоса у Народном музеју у Краљеву, а од 2020. године као асистент на Филозофском факултету у Београду. Као асистент учествовао је у реализацији наставе на обавезном предмету „Рана праисторија и еволуција човека I“ за коју је на студентској евалуацији оцењен оценом 4,97.

Као аутор или коаутор учествoвао је у реализацији изложби: „Џинови Краљева: фосилни сурлаши из околине Краљева“ (Народни музеј Kраљево; 2013); „Одрастање у Kраљеву у XIX и XX веку“ (Народни музеј Kраљево, Музеј историје Југославије у Београду; 2013). Током 2015-2016. године био је ангажован као сарадник на изради сталне поставке Природњачког центра Србије у Свилајнцу.

У претходном периоду Радовић је активно сарађивао са домаћим институцијама (Филозофски и Рударско-геолошки факултет у Београду, Природњачки музеј, Археолошки институт, Геолошки Завод Србије) и више институција из иностранства, укључујући Одељење за антропологију Универзитета у Винипегу (Канада); И.И. Шмалхаузен институт зоологије, (Национална академија наука, Кијев, Украјина); Природњачки музеј у Бечу (Аустрија); Институт за палеонтологију кичмењака и палеоантропологију (Кинеска академија наука, Пекинг, Кина); Одељење за антропологију, Универзитет државе Хаваји (САД). У периоду од 2017. до 2019. године био је укључен у међународни палеоантрополошки пројекат „Eastern Mediterranean Area (EMA) in the Pleistocene: the source population for hominin demographic dispersals into Europe“, под окриљем канадског истраживачког савета за природне и техничке науке (NSERC). Пројектом руководи проф. др Мирјана Роксандић са Универзитета у Винипегу (Канада).

Предраг Радовић је био члан члан уређивачког одбора зборника радова „Биоархеологија на Балкану: биланс и перспективе“ који је објављен 2013. године. Рецензирао је и један рад објављен у часопису *PlosOne*.

Кандидат је активно учествовао у археолошким истраживањима Велике и Мале Баланице, Пештурине, Шалитрене пећине и локалитета на отвореном простору (Винча, Лојаник, Паклење итд.). Тренутно је ангажован и у оквиру трогодишњег пројекта под називом *Neanderthal and early modern human interactions in the central Balkans* (*NEEMO*), који финансира Фонд за науку Републике Србије у оквиру програма ИДЕЈЕ (шиф. 7746827).

У досадашњем раду др Предраг Радовић највише се бавио анализом палеоантрополошких и антрополошких остатака са археолошких налазишта у Србији, али је објављивао и радове који се односе на палеонтолошка испитивања и проучавања остатака фауне са геолошких и археолошких налазишта.

Библиографија кандидата се састоји од 49 референци. Објавио је 33 рада у међународним и националним часописима и зборницима радова, а има и 16 радова са научних скупова међународног и националног значаја објављених у изводу.

Предраг Радовић је објавио два рада у часопису *Еvolutionary Anthropology* који представља међународни часопис изузетних вредности (М21а). У питању су радови: Roksandic, M., **Radović, P.**, Wu, X.-J., Bae, C.J., 2022. Resolving the “muddle in the middle”: The case for *Homo bodoensis* sp. nov. *Evolutionary Anthropology* 31(1): 20–29. https://doi.org/10.1002/evan.21929 и Roksandic, M., **Radović, P.**, Wu, X.-J., Bae, C.J., 2022. *Homo bodoensis* and why it matters. *Evolutionary Anthropology* 31(5): 240–244. <https://doi.org/10.1002/evan.21954>. У овим радовима дефинисана је нова врста хоминина – *Homo bodoensis*, уз потпуно нову и оригиналну интерпретацију еволуције човека у средњем плеистоцену.

Радовић је објавио и четири рада у часопису *Journal of Human Evolution* (два као први аутор), који представља врхунски међународни часопис (М21). Од та четири рада издвajaјамо чланак о молару неандерталца из пећине Пештурина (Radović, P., Lindal, J., Mihailović, D., Roksandic, M., 2019. The first Neanderthal specimen from Serbia: Maxillary first molar from the Late Pleistocene of Pešturina Cave. *Journal of Human Evolution* 131: 139-151), који представља први поуздано идентификовани налаз неандерталаца у Србији. Захваљујући доброј очуваности фосилизованог зуба, аутор је био у стању да предузме детаљну анализу неметричких и метричких морфолошких карактеристика различитих делова зуба (крунице, корена и зубног ткива). На основу обављених анализа поуздано је утврђено да је реч о првом горњем кутњаку неандерталца дечјег узраста.

Међу радовима из категорије М22 и М23 издвајамо два рада у којима је кандидат први аутор. У раду Radović, P., Lindal, J.A., Roksandic, M., 2014. A re-examination of the human fossil specimen from Bački Petrovac (Serbia). *Homo: Journal of Comparative Human Biology* 65 обављена је детаљна анализа фрагмента лобање (фронтална и делови паријеталних костију) оригинално публикованих од стране С. Живановића (1966). Фосил је откривен 1950-тих година у близини Бачког Петровца, у асоцијацији са палеолитским алаткама. Резултати мултиваријатних морфометријских анализа које је кандидат обавио са својим коауторима показали су да се ради о анатомски модерном *Homo sapiens*-у. У раду Radović, P., Miladinović-Radmilović, N., 2013. A Large Supernumerary Bone at Bregma and Metopism Co-occurring in the Skull of an Ancient Roman. *Archives of Biological Sciences* (Belgrade) 65 (4): 1637-1643 описана је необична анатомска варијација уочена на лобањи одраслог мушкарца са римске некрополе Ланиште у близини Баљевца. У питању је присуство брегматске кости изразито великих димензија у комбинацији са отвореном метопском сутуром – варијација која до тада није била забележена у публикованој литератури. У дискусији су размотрени потенцијални узроци (развојни и патолошки) ове необичне кранијалне формације.

Као врло значајан издвајамо и рад Roksandic, M., Radović, P., Lindal, J., 2018. Revising the hypodigm of *Homo heidelbergensis*: A view from the Eastern Mediterranean. *Quaternary International* 466/A: 66-81 у којем су аутори указали на могућност су Европу током раног дела средњег плеистоцена насељавале барем две дистинктивне групе хоминина: рани неандерталци на западу и *Homo heidelbergensis* на истоку (укључујући Балкан). Таксон *H. heidelbergensis* Schoetensack, 1908 је редифинисан тако да укључује средњоплеистоценске фосиле са подручја Европе и Блиског Истока који показују изведену морфологију о односу на *H. erectus*-a, али који не показују анатомске специфичности неандерталаца.

Међу осталим радовима који се односе на археолошку и антрополошку проблематику треба поменути рад Радовић, П., 2012. Еволуција хоминина током средњег плеистоцена. *Гласник Српског археолошког друштва* 27: 215-248, у коме је кандидат презентовао детаљан преглед тада актуелне филогенетске и таксономске проблематике фосилних хоминина који се морфолошки налазе између *H. erectus*-a и касноплеистоценских хоминина (неандерталаца и анатомски модерног човека).

У оквиру низа радова из категорија М53, М14 и М44 кандидат је проучавао хумани остеолошки материјал (инхумирании спаљени остаци) пореклом са праисторијских (бронзано доба), античких и средњовековних некропола у близини Краљева и Чачка. Ове анализе су разоткриле детаље о животима људи са биоархеолошки релативно слабо проучених локалитета у централној Србији. У оквиру тематског зборника међународног значаја (М14) под називом *Palaeolithic and Mesolithic Research in the Central Balkans* (ур. Д. Михаиловић), кандидат је као коаутор учествовао на два рада: 1) Roksandic, M., Radović, P., Alex, B.A., Pavić, S., Paunović, M., Marković, Z., 2014. Looking for hominins in Museum drawers – possible Upper Pleistocene specimens from Serbia: morphological descriptions and radiocarbon dating – који се бави проблемом идентификације плеистоценских фосилних остатака у музејским колекцијама Србије, применом анализа морфологије и радиокарбонског датовања; 2) Mihailović, D., Milošević, S., Radović, P., 2014. New Data about the Lower and Middle Palaeolithic in the Western Morava valley – који се бави истраживањима доњег и средњег палеолита у долини Западне Мораве. У оквиру рада под називом Радовић, П., 2013. Кратак осврт на проблеме третмана људских скелетних остатака у музејима, у оквиру тематског зборника водећег националног значаја (М44) под називом *Биоархеологија на Балкану: Биланс и перспективе* (ур. Миладиновић-Радмиловић, Н., Витезовић, С.) кандидат је указао на проблеме чувања људских скелетних остатака у музејским условима, односно на недостатак јасно дефинисаних музејских политика по том питању.

**Закључна оцена о кандидату**

Након увида у конкурсну документацију Комисија је установила да Предраг Радовић испуњава све услове за избор у звање асистента са докторатом за ужу научну област археологија. Кандидат је уписао докторске студије у одговарајућој научној области, на претходно завршеним основним, мастер и докторским академским студијама остварио је просечну оцену најмање осам (8) и има смисао за наставни и научни рад.

На основу изнетих података Комисија предлаже Изборном већу Филозофског факултета да кандидата др Предрага Радовића изабере у звање асистента са докторатом за ужу научну област археологија, са 90% радног времена.

У Београду, 23.01.2023. године

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Михаиловић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јасна Вуковић, ванредни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Наташа Миладиновић-Радмиловић, научни саветник

Археолошки институт у Београду